Vier van haatmisdaad aangekla ná aanval op man‘n Skermskoot uit die video. Vier jong swart mense word in die VSA van haatmisdaad aangekla in verband met die ontvoering en aanranding van ŉ 18-jarige wit verstandelik gestremde man. Volgens die polisie in Chicago het die aanranding ure lank voortgegaan en is die slagoffer later gevind waar hy verward en gedisoriënteerd deur die strate van die Homan Square-woonbuurt gedwaal het. Sy ouers het hom Maandag as vermis aangemeld en hy is Dinsdagmiddag opgespoor. Die aanranding is regstreeks op Facebook geplaas en die video daarvan is ook later op YouTube gelaai. Die video wys hoe die man ineengekrimp in ŉ hoek van ŉ vertrek sit. Op die beeldmateriaal kan gesien word die slagoffer se mond is toegeplak en hy is vasgebind. Daar word gesien hoe sy klere geskeur word en ŉ wond is op sy kop sigbaar. “F*k Donald Trump, f*k wit mense,” skree iemand. Die slagoffer was glo sowat vier tot vyf uur lank vasgebind. Anthony Guglielmi, woordvoerder van die Chicago-polisie, het gesê die verdagtes word van haatmisdade aangekla weens hul rassistiese uitlatings en hul verwysing na die slagoffer se gestremdheid. Die slagoffer was ŉ klasmaat van een van die aanvallers. Hy het een van die verdagtes, Jordan Hill (18), op 31 Desember by ŉ McDonalds ontmoet en sy ouers het gemeen hy sou by Hill se huis oorslaap. Hill het die slagoffer glo hierna in ŉ gesteelde voertuig rondgery voordat hulle na die huis van twee van die ander verdagtes is. Dit is glo hierna waar die aanranding en rassistiese uitlatings plaasgevind het nadat die vierde verdagte by hulle aangesluit het. Die vier verdagtes word ook van ontvoering, aanranding en onwettige aanhouding aangekla. Hulle verskyn na verwagting Vrydag in ŉ hof. Die verdagtes is Hill, Brittany Covington (18), Tesfaye Cooper (18) en Tanishia Covington (24). Die verdagtes.